Rausvažiedė ežiuolė

Rausvažiedė ežiuolė (Echinacea purpurea) – astrinių (Asteraceae) šeimos augalas. Kilęs iš Šiaurės Amerikos, bet dabar kaip dekoratyvinis auginamas daugelyje vietų.

Daugiametis, 60-100 cm žolinis augalas trumpu šakniastiebiu. Stiebas rausvas, paprastas arba šakotas. Apatiniai lapai susitelkę į skrotelę, pailgai kiaušiniški, stiebiniai – kiaušiniškai lancetiniai, aštriais galiukais. Žydi liepos-rugpjūčio mėnesiais pavieniais, stambiais, purpuriniais arba pilkšvai raudonais, liežuviniais žiedais. Vaisiai – pilkos sėklytės.

Rausvažiedė ežiuolė kaip dekoratyvinis augalas auginama soduose, gėlynuose. Žiedai, rečiau šaknys turi vaistinių savybių. Augalo preparatai pasižymi skausmą malšinančiomis ir antiseptinėmis savybėmis, skatina fagocitų aktyvumą ir pažeistų ląstelių regeneraciją. Žiedų nuoviru gydomi furnukulai, pūlingos žaizdos, opos, nudegimai.

Astriniai
Vaistiniai augalai
Dekoratyviniai augalai